## Rješenje Agencije za zaštitu tržišnog natjecanja klasa: UP/I 430/01/11-02/007, urbroj 580-03-11-89-05 od 15. rujna 2011.

### NN 110/2011 (26.9.2011.), Rješenje Agencije za zaštitu tržišnog natjecanja klasa: UP/I 430/01/11-02/007, urbroj 580-03-11-89-05 od 15. rujna 2011.

AGENCIJA ZA ZAŠTITU TRŽIŠNOG NATJECANJA

2166

Agencija za zaštitu tržišnog natjecanja na temelju članka 13. stavka 1., 2., i 3. i članka 4. stavka 3. točke a) Zakona o državnim potporama (»Narodne novine«, broj 140/05 i 49/11), u upravnoj stvari odobravanja državne potpore sadržane u prijedlogu Operativnog programa poticanja konkurentnosti i inovativnosti u maloj brodogradnji za 2011. godinu, pokrenutom na zahtjev Ministarstva gospodarstva, rada i poduzetništva, temeljem odluke Vijeća za zaštitu tržišnog natjecanja, u sastavu: mr. sc. Olgice Spevec, predsjednice Vijeća, Mladena Cerovca, mag. iur., zamjenika predsjednice Vijeća, Milivoja Maršića, dipl. oec., Vesne Patrlj, dipl. iur. i dr. sc. Mirne Pavletić-Župić, članova Vijeća, s 84. sjednice, održane 15. rujna 2011., donosi

RJEŠENJE

I. Odobrava se državna potpora u obliku subvencije u iznosu od 10.000.000,00 kuna sadržana u prijedlogu Operativnog programa poticanja konkurentnosti i inovativnosti u maloj brodogradnji za 2011. godinu, jer je sukladna Zakonu o državnim potporama.

II. Potpora iz točke I. izreke ovog rješenja odnosi se na regionalnu potporu iz Odluke o objavljivanju pravila o regionalnim potporama (»Narodne novine«, broj 58/08).

III. Utvrđuje se da intenziteti regionalne državne potpore iznose:

– do 50 posto velikim poduzetnicima u prostornim jedinicama Središnja i Istočna (Panonska) Hrvatska i Jadranska Hrvatska, odnosno

– do 40 posto opravdanih troškova sukladno Nacionalnoj klasifikaciji prostornih jedinica za statistiku (»Narodne novine«, broj 35/07), Odluci o objavljivanju pravila o regionalnim potporama i Odluci o karti regionalnih potpora (»Narodne novine«, broj 52/08).

Kada se potpore dodjeljuju malim i srednjim poduzetnicima, najviši intenzitet regionalne potpore može se uvećati za dodatnih 20 posto bruto ekvivalenta potpore za male poduzetnike i za 10 posto bruto ekvivalenta potpore za srednje poduzetnike.

IV. Utvrđuje se da visina državne potpore po pojedinom primatelju ne može prijeći dozvoljeni intenzitet za regionalne potpore i ne može se zbrajati s potporama male vrijednosti za iste opravdane troškove ukoliko bi se time premašio maksimalno dozvoljeni intenzitet regionalnih potpora, sukladno točki 75. Odluke o objavljivanju pravila o regionalnim potporama (»Narodne novine«, broj 58/08).

V. Određuju se sljedeći uvjeti, neophodni za odobrenje državne potpore iz točke I. izreke ovog rješenja te rokovi za provedbu:

V.1. Ministarstvo gospodarstva, rada i poduzetništva, u obvezi je Agenciji za zaštitu tržišnog natjecanja dostaviti izvješće i dokaz da se sredstva dodijeljena poduzetnicima temeljem Operativnog programa poticanja konkurentnosti i inovativnosti u maloj brodogradnji za 2011. godinu ne odnose na poduzetnike koji obavljaju djelatnost brodogradnje obuhvaćenih Odlukom o objavljivanju pravila o državnim potporama sektoru brodogradnje (»Narodne novine«, broj 154/08).

Rok za izvršenje mjere: 31. siječnja 2012.

V. 2. Ministarstvo gospodarstva, rada i poduzetništva, u obvezi je Agenciji za zaštitu tržišnog natjecanja dostaviti dokaz da se sredstva dodijeljena poduzetnicima temeljem Operativnog programa poticanja konkurentnosti i inovativnosti u maloj brodogradnji za 2011. godinu odnose na projekte ili za dio projekta koji je započeo u razdoblju od 15. listopada do 31. prosinca 2011.

Rok za izvršenje mjere: 31. siječnja 2012.

VI. Potpora iz točke I. izreke ovog rješenja, ne može se dodjeljivati poduzetnicima u teškoćama.

VII. Ovo rješenje bit će objavljeno u »Narodnim novinama«.

Obrazloženje

I. Zahtjev za donošenje odobrenja

Agencija za zaštitu tržišnog natjecanja (dalje: Agencija) zaprimila je 27. srpnja 2011. od Ministarstva gospodarstva, rada i poduzetništva (dalje: Ministarstvo) zahtjev za odobrenje prijedloga Operativnog programa poticanja konkurentnosti i inovativnosti u maloj brodogradnji za 2011. godinu, (dalje: prijedlog Operativnog programa). U privitku navedenog zahtjeva dostavljen je prijedlog Operativnog programa, Obrazac prijave državne potpore, odnosno Dodatak I.1. te Obrazac o dodatnim podacima za regionalne potpore, odnosno Dodatak II.1.

Budući da prijedlog Operativnog program nije bio potpun, Agencija je zahtjevom od 19. kolovoza 2011., klasa: UP/I 430-01/11-02/007, urbroj: 580-03-2011-17-002., od Ministarstva zatražila dopunu Operativnog programa.

Konačni prijedlog Operativnog programa Agencija je zaprimila 6. rujna 2011.

II. Propisi primijenjeni tijekom ocjene Operativnog programa

Agencija je u postupku primijenila Zakon o državnim potporama (»Narodne novine«, broj 140/05 i 49/11) i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o karti regionalnih potpora (»Narodne novine«, broj 52/08), Odluku o objavljivanju pravila o regionalnim potporama (»Narodne novine«, broj 58/08; dalje: Odluka o regionalnim potporama) koja sadrži Smjernice o nacionalnim regionalnim potporama za 2007. – 2013. (52006XC0304(02), »Službeni list Europske unije« C 54, 4. ožujak 2006, str.) te Odluku o objavljivanju pravila o državnim potporama sektoru brodogradnje (»Narodne novine«, broj 154/08; dalje: Odluka o potporama za brodogradnju).

III. Opis prijedloga Operativnog programa

1. Naziv programa: Operativni program poticanja konkurentnosti i inovativnosti u maloj brodogradnji za 2011. godinu

2. Davatelj sredstava: Ministarstvo gospodarstva, rada i poduzetništva, kako je to navedeno u točki 1. prijedloga Operativnog programa.

3. Izvori sredstava za provedbu Operativnog programa nakon usvajanja: Državni proračun Republike Hrvatske, konto 3522, subvencije trgovačkim društvima izvan javnog sektora, A817028 – razvoj i jačanje konkurentnosti brodogradnje.

Ukupna sredstva predviđena na rečenoj poziciji iznose 10.000.000,00 kuna, kako je to navedeno u Obrascu prijave državne potpore.

4. Cilj, svrha i pravni temelj: Projekt ima za cilj potaknuti konkurentnost poduzetnika iz sektora male brodogradnje putem poticanja aktivnosti tehnološkog razvoja. Operativni ciljevi projekta opisani u točki 2. Operativnog programa su:

– poticanje proizvodnje i konkurentnosti male brodogradnje uvođenjem novih tehnologija i tehnoloških postupaka, unaprjeđenjem postojećih tehnologija i tehnoloških postupaka,

– poticanje širenje raznolikosti proizvodnje u smislu novih, dodatnih proizvoda, proizvodnih procesa,

– proširenje postojeće poslovne djelatnosti.

Pravni temelj za donošenje prijedloga Operativnog programa je Strategija razvoja nautičkog turizma Republike Hrvatske za razdoblje od 2009. do 2019., odnosno Zaključak Vlade Republike Hrvatske, klasa: 334-05/08-02/04, ubroj: 5030116-08-1 od 24. prosinca 2008.

5. Korisnici sredstava

Potpora prema Operativnom programu nakon usvajanja može biti odobrena trgovačkim društvima i obrtnicima (poduzetnici) registriranim u Republici Hrvatskoj za obavljanje sljedećih djelatnosti prema Nacionalnoj klasifikaciji djelatnosti 2007. – NKD 2007. (»Narodne novine«, broj 58/07; dalje: NKD) kako to proizlazi iz točke 3. prijedloga Operativnog programa:

– NKD 30.11; gradnja brodova i plutajućih objekata,

– NKD 30.12 gradnja čamaca za razonodu i sportskih čamaca,

– NKD 33.15; popravak i održavanje brodova i čamaca, pod uvjetom da pozitivno posluju i imaju podmirene obveze prema državi i zaposlenicima.

Korisnici državne potpore ne mogu biti gospodarski subjekti, trgovačka društva i obrti koji grade ili namjeravaju graditi pomorska trgovačka plovila na vlastiti pogon, a koja su obuhvaćena Odlukom o potporama brodogradnji, a što se posebno odnosi na sljedeće:

– plovila veća od 100 tona bruto koja se koriste za prijevoz putnika i/ili robe,

– plovila veća od 100 tona bruto za obavljanje posebnih usluga (na primjer, brodovi za jaružanje i ledolomci),

– remorkeri s motorom ne slabijim od 365 kW,

– ribarska plovila veća od 100 tona bruto za izvoz izvan Zajednice,

– nedovršeni trupovi gore navedenih plovila koji su ploveći i pokretni.

Potpore se, također, ne mogu odobriti: a) poduzetnicima u teškoćama sukladno točki 9. do 11. Odluke o objavljivanju pravila o državnim potporama za sanaciju i restrukturiranje poduzetnika u teškoćama (»Narodne novine«, broj 20/07), b) poduzetnicima u stečaju, c) poduzetnicima u postupku likvidacije, d) poduzetnicima koji imaju nepodmiren dug prema državnim institucijama osim ako isti nije reguliran sa Poreznom upravom kroz obročnu otplatu na najviše deset mjeseci, e) poduzetnicima koji imaju nepodmirenih obveza prema zaposlenicima, f) poduzetnicima od kojih je zatražen povrat potpore ili koji se nalaze u postupku povrata potpora.

6. Opravdani troškovi i intenzitet državne potpore: Opravdani troškovi i intenzitet državne potpore navedeni su u točki 4.1. prijedloga Operativnog programa.

6.1. Operativni program predviđa dodjelu regionalnih potpora za materijalna i nematerijalna ulaganja, u obliku subvencija, sukladno točki 37. Odluke o regionalnim potporama.

Regionalne potpore, namijenjene su za projekte početnih ulaganja u materijalnu i nematerijalnu imovinu, osim zgrada i zemljišta, koja se odnose na osnivanje nove poslovne djelatnosti, proširenje već postojeće poslovne djelatnosti, širenje raznolikosti proizvodnje u smislu novih, dodatnih proizvoda te temeljnu promjenu sveukupnog proizvodnog procesa postojeće poslovne djelatnosti.

U konkretnom slučaju, opravdani troškovi za materijalna ulaganja odnose se na troškove ulaganja koji se odnose na opremu/strojeve, dok se kod nematerijalnih ulaganja opravdani troškovi odnose na troškove ulaganja koja nastaju transferom tehnologije u obliku stjecanja prava na patente, licence, tehnološko znanje ili stručno znanje koje nije zaštićeno patentom.

Opravdana materijalna ulaganja te opravdani troškovi za nematerijalnu imovinu podliježu ispunjavanju slijedećih uvjeta: mora se koristiti isključivo u poslovnoj djelatnosti koja prima regionalnu potporu, mora se smatrati imovinom s mogućnošću otpisa (amortizirajuća imovina), mora biti kupljena od trećih strana po tržišnim uvjetima, mora biti uključena u imovinu poduzetnika odnosno mora biti iskazana u bilanci stanja primatelja regionalne potpore najmanje pet godina (odnosno tri godine u slučaju malih i srednjih poduzetnika).

Navedeni opravdani troškovi određeni su odlukom o regionalnim potporama.

6.2. Intenzitet regionalne potpore:

Velikim poduzetnicima u prostornim jedinicama Središnja i Istočna (Panonska) Hrvatska i Jadranska Hrvatska može se dodijeliti potpora u iznosu do 50 posto opravdanih troškova, odnosno u prostornoj jedinici Sjeverozapadna Hrvatska u iznosu do 40 posto opravdanih troškova sukladno Nacionalnoj klasifikaciji prostornih jedinica za statistiku (»Narodne novine«, broj 35/07), Odluci o regionalnim potporama i Odluci o karti regionalnih potpora.

Kada se potpore dodjeljuju malim i srednjim poduzetnicima, najviši intenzitet regionalne potpore može se uvećati za dodatnih 20 posto bruto ekvivalenta potpore za male poduzetnike i za 10 posto bruto ekvivalenta potpore za srednje poduzetnike.

Visina regionalne potpore izračunava se temeljem materijalnih i nematerijalnih troškova ulaganja, a kako bi se osiguralo održivo i zdravo ulaganje te poštivanje primjenjivih gornjih granica potpore, vlastiti financijski doprinos korisnika potpore mora iznositi najmanje 30 posto opravdanih troškova i to iz vlastitih sredstava ili iz nekih drugih izvora financiranja, a koja ne sadrže bilo koji oblik državne potpore.

Regionalna potpora može se dodijeliti isključivo brodograditeljima koji nemaju, nisu imali, niti će imati kapacitete za izgradnju brodova obuhvaćenim pojmom iz Odluke o potporama za brodogradnju.

7. Odredbe o zbrajanju različitih vrsta državnih potpora:

Visina državne potpore odobrena Operativnim programom po pojedinom primatelju ne može prijeći dozvoljeni intenzitet za regionalne potpore i ne može se zbrajati s potporama male vrijednosti za iste opravdane troškove ukoliko bi se time premašio maksimalno dozvoljeni intenzitet regionalnih potpora, kako je to opisano u točki 4.2. prijedloga Operativnog programa, odnosno kako to određuje točka 75. Odluke o regionalnim potporama.

Također, u točki 4.2. prijedloga Operativnog programa propisan je i način povrata potpore. Sredstva državne potpore odobrena po ovom Operativnom programu odobravaju se uvjetno, što znači da ukoliko se utvrdi da sredstva nisu potrošena namjenski poduzetnik je iste dužan vratiti uvećane za iznos osnovne referentne stope.

Povrat nezakonite ili nenamjenski iskorištene državne potpore određuje se na način da se iznos iskorištene državne potpore uveća za iznos osnovne referentne stope, koja se određuje i objavljuje na temelju pravila o državnim potporama, uvećane za 100 baznih bodova, počevši od dana korištenja državne potpore kako je to propisano člankom 14. ZDP-a.«

8. Instrumenti državne potpore: Subvencija.

9. Trajanje programa: od 1. listopada 2011. do 31. prosinca 2011. kako je to navedeno u Obrascu prijave državne potpore.

10. Korištenje državnih potpora i nadzor:

Predmetne državne potpore dodjeljuju se temeljem raspisanog javnog poziva. U cilju utvrđivanja opravdanosti dodjela potpora, osnovati će se Povjerenstvo za provedbu Operativnog programa nakon usvajanja, koje će analizirati pristigle ponude i pratiti da intenziteti državnih potpora, po pojedinom korisniku, ne premaše najviši dozvoljeni iznos.

IV. Odluka Vijeća za zaštitu tržišnog natjecanja

Vijeće za zaštitu tržišnog natjecanja (dalje: Vijeće) razmatralo je mogućnost dodjele regionalne potpore u obliku subvencija maloj brodogradnji, sadržane u prijedlogu Operativnog programa, na svojoj 84 sjednici, održanoj 15. rujna 2011.

Prilikom donošenja odluke Vijeće je uzelo u obzir sve činjenice iz prijedloga Operativnog programa, Obrasca prijave državne potpore, odnosno Dodatka I.1. te Obrasca o dodatnim podacima za regionalne potpore, odnosno Dodatka II.1.

Vijeće je utvrdilo da sredstva predviđena Operativnim programom, predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Vijeće je utvrdilo da je u konkretnom slučaju riječ o državnim potporama jer je riječ o stvarnim rashodima države budući da se potpore dodjeljuju u obliku subvencije, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

S obzirom na to da se državne potpore predložene u prijedlogu Operativnog programa odnose na regionalne potpore, Vijeće je moralo utvrditi može li se na regionalne potpore iz prijedloga Operativnog programa primijeniti izuzeće iz članka 4. stavka 3. točke a) ZDP-a, temeljem kojeg se iznimno mogu ocijeniti sukladnim ZDP-u državne potpore namijenjene poticanju razvoja područja s neuobičajenim niskim životnim standardom ili velikom nezaposlenosti.

Analizom intenziteta državne potpore i opravdanih troškova iz točke 3.5.1. obrazloženja ovog rješenja, odnosno iz točke 4.1. prijedloga Operativnog programa, Vijeće je utvrdilo da je su isti sukladni odredbama iz Odluke o regionalnim potporama i Odlukom o karti regionalnih potpora.

Slijedom iznijetog, Vijeće je utvrdilo da prijedlog Operativnog programa za održavanje konkurentnosti i inovativnosti u maloj brodogradnji za 2011. predstavlja program državne potpore iz članka 3. stavka 2. ZDP-a, te da se na predviđene regionalne potpore može primijeniti izuzeće predviđeno člankom 4. stavkom 3. točkom a) ZDP-a. Stoga je Agencija, temeljem odluke Vijeća, odlučila kao u točki I., II. i III. izreke ovog rješenja.

Budući da je Vijeće utvrdilo da je Ministarstvo predvidjelo, kako je to opisano u točki III.7. obrazloženja ovog rješenja, da visina državne potpore odobrena Operativnim programom po pojedinom primatelju ne može prijeći dozvoljeni intenzitet za regionalne potpore te se ne može zbrajati s potporama male vrijednosti za iste opravdane troškove ukoliko bi se time premašio maksimalno dozvoljeni intenzitet regionalnih potpora, kako je to određeno u točki 75. Odluke o regionalnim potporama, odlučeno je kao u točki IV. Izreke ovog rješenja.

Odobrenje Agencije, kako to propisuje članak 13. stavak 3. ZDP-a, može donijeti uz navođenje posebnih uvjeta i rokova za provedbu državne potpore.

Vijeće je odlučilo da je Ministarstvo u obvezi Agenciji dostaviti izvješće i dokaz da se sredstva dodijeljena poduzetnicima temeljem Operativnog programa ne odnose na poduzetnike koji obavljaju djelatnost brodogradnje obuhvaće Odlukom o objavljivanju pravila o državnim potporama sektoru brodogradnje budući da je točki 8. Odluke o regionalnim potporama predviđeno da se regionalne potpore ne mogu dodijeliti određenim sektorima te je odredilo da je rok za izvršenje mjere 31. siječanj 2012. Stoga je Agencija, temeljem odluke Vijeća, odlučila kao u točki V.1. izreke ovog rješenja.

Također, Vijeće je odlučilo da je Ministarstvo u obvezi Agenciji za zaštitu tržišnog natjecanja dostaviti dokaz da se sredstva dodijeljena poduzetnicima temeljem Operativnog programa odnose na projekte ili za dio projekta koji je započeo u razdoblju od 15. listopada do 31. prosinca 2011. jer se regionalne potpore mogu dodijeliti samo za buduće projekte ulaganja, odnosno prije početka rada na projektu, sukladno točki 38. Odluke o regionalnim potporama, te je odredilo da je rok za izvršenje mjere do 31. siječnja 2012. Stoga je Agencija, temeljem odluke Vijeća, odlučila kao u točki V.2. izreke ovog rješenja.

S obzirom na to da se regionalna potpora ne može dodijeliti poduzetnicima u teškoćama, sukladno točki 9. Odluke o regionalnim potporama, odlučeno je kao u točki VI. izreke ovog rješenja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3. i 4. ZDP-a, objavljuju se u »Narodnim novinama«, te je odlučeno kao u točki VII. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-02/007

Urbroj: 580-03-11-89-05

Zagreb, 15. rujna 2011.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 110/2011-2166